《感寓 其七》
宋代·刘弇

我慕徐孺子，飘然不系踪。屡辟竟不起，三府为一空。

当时坐支党，商飙扫萍蓬。或横取钳釱，或逃为雅舂。

南州卑薄地，斯人出其中。一丘与一壑，自谓过诸公。

坐榻解陈蕃，生刍吊林宗。维颠非一绳，何独识污隆。

至今清章湄，千载扬高风。写怀寄白社，寂寞吾焉从。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。